АҞӘА, мшаԥы 27 - Sputnik. Урыстәыла аԥыза-министр ихаҭыԥуаҩ Татиана Голикова атуроператорцәа Ҭырқәтәылаҟа рашәара акы инаркны атурқәа рымҭиларц лҳәеит аиҳабыра уи азы ақәҵара ҷыда рыдыркылаанӡа. Абри атәы аанацҳауеит РИА Новости.
Голикова илҳәеит атәыла анапхгара аҵыхәтәантәи аӡбамҭа иазыԥшырц. Лара лажәақәа рыла, Ҭырқәтәыла уажәы аҭагылазаашьа акыр иуадаҩуп.
"Атәылаҩнуҵҟатә ӡбамҭа рыдыркылеит акоменданттә сааҭ азы", - лҳәоит Голикова.
Урыстәыла Ҭырқәтәылаҟа аҳаиртә еимадара ааннакылеит мшаԥы 15 инаркны рашәара 1 аҟынӡа. Иара убасгьы аԥыррақәа аанкылан Танзаниаҟа.
Роспотребнадзор ахада Анна Попова ишылҳәо ала, Ҭырқәтәылантә ауп Урыстәылаҟа ишааго зҽеиҭазкуа COVID-19 аштаммқәа. Арҭ атәылақәа рҿы иҟоу атуристцәа рныҟәара анҵәара арыцхә инақәыршәаны аҩныҟа ихынҳәыр рылшоит.
Аҳәаанырцәынтә иаауа ирыдҵоуп акоронавирус азы ҩынтә атест ҟарҵаларц.
АҞӘА, лаҵара 15 – Sputnik. Вашингтон Урыстәыла аҿаԥхьа аҿагылара аанарԥшыроуп Аԥсни Аахыҵ Уаԥстәылеи рҿы иахьыҟоу азы ҳәа аҳәамҭа ҟаиҵеит Еиду Америкатәи аштатқәа рхада уаанӡатәи иабжьгаҩ Џьон Болтон. Абри атәы аанацҳауеит РИА Новости.
"Қырҭтәыла Урыстәыла ықәнацароуп Аԥсни Аахыҵ Уаԥстәылеи рҟынтәи", - ҳәа иҩит иара National Review аҿы иикьыԥхьыз астатиаҿы.
Аполитик иажәақәа рыла, Асовет Еидгылеи Варшаватәи аиқәшаҳаҭра аиҿкаареи рхыбгалара ашьҭахь НАТО атәыла ҿыцқәа рыла ахарҭәаара макьана ихыдмыркәшаӡацт: Мрагыларатәи Европеи Кавкази ирыҵанакуа ҩ-тәылак рызҵаара ӡбамкәа иҟоуп, дара иахьа уажәраанӡа Урыстәылеи алианс аҳәаа ҿыцқәеи ирыбжьаханы иҟоуп.
Уаанӡатәи абжьгаҩ игәаанагарала, НАТО анырра урҭ адгьылқәа рахьгьы инагатәуп.
Убри аан иара иазгәеиҭеит ари азонаҟынтәи Қырҭтәылеи Украинеи Америказы иреиҳау астратегиатә ҵакы шрымоу.
Аԥсни Аахыҵ Уаԥстәылеи рсуверенитет Урыстәыла иазханаҵеит нанҳәа 26 2008 шықәсазы. Москва изныкымкәа аҳәамҭа ҟанаҵахьеит Қырҭтәыла уаанӡатәи автономиақәа разхаҵара иахьатәи ҳаамҭазтәи аҭагылазаашьақәа ишрықәшәо, уи аиҭахәаԥшра ргәы ишҭам. Қарҭ арҭ аҩреспубликак рсуверенитет азханаҵарц агәы иҭаӡам.
Урыстәыла иазгәанаҭоит аҵыхәтәантәи ашықәсқәа рзы иара аҳәаақәа рҿы НАТО атәылақәа рырратә мчра иаҳа-иаҳа арӷәӷәара ишаҿу, мҽхакыҭбаала аҽазыҟаҵарақәа шымҩаԥырго, аурыс ари дареи реибашьра амодельқәа шышьақәдыргыло.
Уаанӡа Урыстәыла атәылахьчара аминистр Сергеи Шоигу аҳәамҭа ҟаиҵахьан НАТО Европа иаанарԥшуа ахымҩаԥгашьа аибашьратә шәарҭара шдырцыхцыхуа.
Иара убас шәаԥхьар ҟалоит:
АҞӘА, лаҵара 14 - Sputnik. Ашьаус хацыркуп Шәача, Адлертәи араион, Есто-Садок аҿы аӡиас Мзымҭа аҟны атуристка лҭахара аганахьала. Абри атәы аанацҳауеит Краснодартәи атәылаҿацә аҿы Урыстәыла ашьаустә еилакы аусҭҵааратә усбарҭа асаит аҿы.
Аусҭҵаара адыррақәа рыла, 2021 шықәса лаҵара 7 рзы хҩык атуристцәеи ахатәнаплакҩи аилаӡара рыбжьарҵеит аӡы ахыларазы. Ахара здырҵо анаплакҩы арафтинг далахәын инструкторк иаҳасабала.
Аӡы ахылараан ашхәа-рафт ахаҳәқәа ирынҟьаны иааҳәит. 24 шықәса зхыҵуаз атуристка аӡы дышьҭнахит. Дзалымҵыкәа дҭахеит. Егьырҭ ҩыџьа аахақәа роуит.
Аусҭҵааҩцәеи аусҭҵааҩ-криминалистцәеи имҩаԥыргоит аҭагылазаашьа шыҟаз ашьақәыргылараз аилкаарақәа. Иразҵаауеит ашаҳаҭцәа.
АҞӘА, лаҵара 15 – Sputnik. Иҳаҩсыз уахыки-ҽнаки рыла COVID-19 рылоу ирыламу аилкааразы 176-ҩык атестқәа рзыҟаҵан, урҭ рахьтә 22-ҩык рцәа акоронавирус шалаз аадырԥшит ҳәа аанацҳауеит Ауааԥсыра COVID-19 рацәыхьчаразы аоперативтә штаб.
Гәдоуҭатәи ахәышәтәырҭаҿы лаҵара 14 рзы лыԥсҭазаара далҵит 1939 шықәса рзы ииз акоронавирус злаз апациентка.
Абыржәтәи аамҭазы Гәдоуҭатәи араионтә хәышәтәырҭа хадаҿы ишьҭоуп 51-ҩык, урҭ рахьтә 41-ҩык акоронавирус адиагноз рзышьақәыргылоуп, рҭагылазаашьа бааԥсуп 28-ҩык, ибжьаратәуп - 12-ҩык.
Аҟәатәи аинфекциатә хәышәтәырҭаҿы ирхәышәтәуеит акоронавирус зцәа иалоу 31-ҩык апациентцәа, рҭагылазаашьа бааԥсуп хәҩык. Очамчыра ирхәышәтәуеит 16-ҩык, Гагратәи ахәышәтәырҭаҿы - 17-ҩык, Тҟәарчалтәи ахәышәтәырҭаҿы - ԥшьҩык апациентцәа.
Акоронавирус иазку ажәабжьқәа зегьы шәрыԥхьар ҟалоит абра>>